text: Kim Mortensen stopper i politik
  01 juli 2011 kl. 11.40
  Kim Mortensen stopper overraskende i dansk politik til fordel for et direktørjob.
  Fra 1. september skal Kim Mortensen være direktør i Dansk Fjernvarme.
  - Fjernvarme er rygraden i fremtidens energisystem. Uden fjernvarme vil vi ganske enkelt ikke kunne skabe et effektivt og CO2-frit energisystem baseret på vedvarende energikilder. Derfor er Dansk Fjernvarme en nøglespiller i energipolitik både herhjemme og på internationalt plan, siger Kim Mortensen.
  - Fjernvarme er den måde, vi kan gøre vore byområder energieffektive og CO2-frie. Varmeregningen er en af de største poster i en families privatøkonomi, derfor skal vi sikre folk den bedste og billigste opvarmning. Det kan fjernvarme, fordi vi kan udnytte alle tænkelige opvarmningskilder inklusive spildvarme, siger Kim Mortensen.
  Kim Mortensen har siddet i Folketinget siden 2005. 
  Før da var han forstander på Esbjerg Højskole fra 1999 til 2005.
  Fra 1997 til 1999 var han forretningsfører for AOF i Odense. Oprindelig er han uddannet elektriker.
  Privat er Kim Mortensen bosat i Esbjerg med sin familie.
  